钦定古今图书集成/理学汇编/文学典/第156卷 > 《礼记》 > 《祭统》
## 钦定古今图书集成/理学汇编/文学典/第156卷 > 《礼记》 > 《祭统》

夫《鼎》有铭，铭者，自名也。自名以称扬其先祖之美，而
明著之后世者也。为先祖者，莫不有美焉，莫不有恶
焉。铭之义，称美而不称恶，此孝子孝孙之心也，唯贤
者能之。《铭》者，论撰其先祖之有德善功烈、勋劳、庆赏、
声名，列于天下，而酌之祭器，自成其名焉，以祀其先
祖者也。显扬先祖，所以崇孝也。身比焉，顺也，明示后世教也。夫《铭》者，壹称而上下皆得焉耳矣。是故君子
之观于铭也，既美其所称，又美其所为。为之者，明足
以见之，仁足以与之，知足以利之，可谓贤矣；贤而勿
伐，可谓恭矣。

〈大全〉“美其所称”者，以其不遗祖考之善也。美其所为者，以其不诬祖考之实也。

故《卫孔悝之鼎铭》曰：“六月丁亥，公假于太庙。公曰：‘叔
舅，乃祖庄叔，左右成公，成公乃命庄叔，随难于汉阳，
即宫于宗周，奔走无射’。”

〈注〉周六月，夏四月也。公，卫庄公。蒯，瞆也。假，至也。至庙。禘，祭也。因祭而赐之铭，盖德悝之立己，故褒显其先世也。异姓大夫而年幼，故称“叔舅。”庄叔，悝七世祖孔达也。成公为晋所伐而奔楚，故云“随难于汉阳。”后虽反国，又以杀弟叔武，晋人执之，归于京师，寘诸深室，故云“即宫于宗周”也。

《启右献公》，献公乃命成叔，“纂乃祖服。”

〈注〉献公，成公之曾孙，名行。鲁襄十四年，“卫孙文子、甯惠子逐卫侯，卫侯奔齐。”言庄叔馀功流于后世，能右助献公，使之亦得反国也。成叔，庄叔之孙烝鉏也。其时成叔事献公，故公命其纂继尔祖旧所服行之事也。按《左传》无孔达之事，献公反国，亦非成叔之功。

乃考文叔，兴旧耆欲作率庆士，躬恤卫国。其勤公家，
夙夜不解。民咸曰：“休哉！”公曰：“叔舅，予女铭，若纂乃考
服。”

〈注〉“耆欲”者，心志之所存。言其先世之忠，皆以爱君忧国为耆，欲文叔、孔圉慕尚，而能兴起之也。庆卿也。

悝拜稽首曰：“对扬以辟之，勤大命，施于烝彝鼎。”此卫
孔悝之《鼎铭》也。

〈注〉《对扬》至“彝鼎”十三字，止作一句读。言对答扬举用吾君殷勤之大命，施勒于烝祭之彝尊及鼎也。

古之君子，论撰其先祖之美，而明著之后世者也，以
比其身，以重其国家，如此子孙之守宗庙社稷者，其
先祖无美而称之，是诬也。有善而弗知，不明也；知而
弗传，不仁也。此三者，君子之所耻也。